ET Euroopa Liidu Teataja C 452/1

Euroopa teadusuuringute ühisettevõtete 2013. aasta kohta tehtud kontrollikoja auditite kokkuvõte

(2014/C 452/01)

SISUKORD

Punkt Page Sissejuhatus 1–6 2 Kontrollikoja arvamusi toetav teave 7 2 Audititulemused 8–21 3 Arvamused raamatupidamise aastaaruannete usaldusväärsuse kohta 8 3 Arvamused raamatupidamise aastaaruannete aluseks olevate tehingute seaduslikkuse ja korrektsuse kohta 9–12 3 Asjaolu rõhutamine ELi panuse puhul ITERi projektikuludesse 13 4 Kommentaarid, milles ei seata kontrollikoja esitatud arvamusi kahtluse alla 14 4 Raamatupidamise aastaaruande esitamine 15 4 Eelarve haldamine ja finantsjuhtimine 16 4 Sisekontrollimehhanismid 17–21 4 Järeldused 22–23 5

SISSEJUHATUS

1. Vastavalt Euroopa Liidu toimimise lepingu artikli 287 sätetele auditeeris kontrollikoda seitsme Euroopa teadusuuringute ühisettevõtte 31. detsembril 2013 lõppenud eelarveaasta raamatupidamise aastaaruandeid ning nende aluseks olevate tehingute seaduslikkust ja korrektsust: — Fusion for Energy – F4E (ITER) – tuumasünteesienergeetika arendamine; — Clean Sky – keskkonnasäästlik õhutransport; — ARTEMIS – manussüsteemid; — IMI – innovatiivsete ravimite algatus; — ENIAC – nanoelektroonika; — FCH – kütuseelementide ja vesiniku valdkond; — SESAR – Ühtse Euroopa Taeva lennuliikluse juhtimissüsteemide alased teadusuuringud.

2. Ühisettevõttel võib peale Euroopa Liidu (mida esindab komisjon) olla ka teisi avalikust ja erasektorist pärit liikmeid, kes annavad oma panuse ühisettevõtte tegevuse rahastamiseks. Ühisettevõtted kasutavad kas kaheosalist mudelit (osalevad Euroopa Komisjon ja valdkonna ettevõtted) või kolmeosalist mudelit (lisaks osalevad ka liikmesriigid) (1). Ühisettevõtetel on tähtis roll teatud valdkondade teadusuuringute poliitika elluviimisel.

3. Käesolevas kokkuvõttes esitatakse ühisettevõtete eelarveaasta 2013 kohta tehtud kontrollikoja auditite tulemuste ülevaade. Kokkuvõtte eesmärk on lihtsustada ühisettevõtete raamatupidamise aastaaruannete kohta koostatud kontrollikoja iga-aastaste eriaruannete analüüsimist ja omavahelist võrdlemist. Iga-aastastes eriaruannetes esitatakse nii kontrollikoja arvamused ja kommentaarid kui ühisettevõtete vastused. Käesoleva kokkuvõtte näol ei ole tegu ei auditiaruande ega arvamusega.

4. Ühisettevõtete 2013. aasta prognoositud eelarvetulud (2) olid ligi 2,2 miljardit eurot (2012: 2,5 miljardit eurot), mis moodustab umbes 1,7 % Euroopa Liidu 2013. aasta üldeelarvest (2012: 1,8 %) (3). Saadud summast ligi 686 miljonit eurot (2012: 618 miljonit eurot) rahastati ELi üldeelarvest (rahaline makse komisjonilt) ning ligi 134 miljonit eurot (2012: 134 miljonit eurot) saadi tööstuspartneritelt ja ühisettevõtete liikmetelt.

5. Ühisettevõtetes töötab kokku 414 (2012: 409) alalist ja ajutist ametnikku, mis moodustab alla 1 % ELi üldeelarves kindlaks määratud ametnike koguarvust (ametikohtade loetelu). Üksikasjalik teave auditeeritud ühisettevõtete eelarvete ja töötajate arvu kohta on esitatud I lisas.

6. Ühisettevõtetest lähtuv finantsrisk on küll küllaltki madal (nad moodustavad vaid väikese osa ELi eelarvest), ent risk Euroopa Liidu mainele samas kõrge: ettevõtted on ELi teadusuuringute strateegia rakendamise peamine vahend ning nende avaliku ja erasektori partnerluse tõttu on ühisettevõtted nendega koostööd tegevatele tööstusharudele hästi nähtavad.

KONTROLLIKOJA ARVAMUSI TOETAV TEAVE

7. Kontrollikoja auditi lähenemisviis koosneb analüütilistest auditiprotseduuridest, tehingute testimisest ühisettevõtte tasandil ning järelevalve- ja kontrollisüsteemide peamiste kontrollimehhanismide hindamisest. Lisaks kasutatakse vajaduse korral teiste audiitorite tööst saadud auditi tõendusmaterjali ning analüüsitakse juhtkonna esitisi. 2013. aasta auditi käigus pöörati erilist tähelepanu järelaudititele.

AUDITITULEMUSED

Arvamused raamatupidamise aastaaruannete usaldusväärsuse kohta

8. Kontrollikoja hinnangul kajastavad kõigi ühisettevõtete lõplikud raamatupidamise aastaaruanded kõigis olulistes aspektides õiglaselt nende finantsolukorda 31. detsembri 2013. aasta seisuga ning finantstulemusi ja rahavooge lõppenud aastal vastavalt kohaldatavate finantsmääruste sätetele ja komisjoni peaarvepidaja vastu võetud raamatupidamiseeskirjadele.

Arvamused raamatupidamise aastaaruannete aluseks olevate tehingute seaduslikkuse ja korrektsuse kohta

9. Kontrollikoja hinnangul on 2013. aasta 31. detsembril lõppenud eelarveaasta raamatupidamise aastaaruannete aluseks olevad tehingud kõigis olulistes aspektides seaduslikud ja korrektsed nelja ühisettevõtte puhul (F4E, Clean Sky, FCH ja SESAR) seitsmest.

10. Ühisettevõtte Artemis puhul on projektide väljamaksetaotluste auditeerimine vastavalt kehtivatele halduslepingutele delegeeritud riiklikele rahastamisasutustele. Artemis sai riiklikelt rahastamisasutustelt auditiaruanded, kuid ei hinnanud süstemaatiliselt auditite kvaliteeti. Lisaks ei olnud Artemis saanud kõikidelt riiklikelt rahastamisasutustelt teavet auditistrateegiate kohta. Seega ei olnud ühisettevõttel võimalik hinnata, kas järelauditid annavad piisava kindluse alustehingute seaduslikkuse ja korrektsuse kohta. Sellest tulenevalt järeldas kontrollikoda, et ühisettevõtte järelauditite strateegia rakendamise kohta saadaolev teave ei ole piisav, et kontrollikoda saaks teha järeldusi selle keskse kontrollivahendi mõjususe (4) kohta. Ühisettevõtte Artemis kohta esitati märkusega arvamus, (5) sest auditiarvamuse esitamiseks ei olnud piisavalt asjakohast auditi tõendusmaterjali ning selle võimalik mõju raamatupidamise aastaaruandele või alustehingutele on küll oluline, ent mitte ulatuslik (6).

11. Ühisettevõtte ENIAC puhul on ENIACi ja riiklike rahastamisasutuste vahelistes halduskoostöö lepingutes põhimõtteliselt kokku lepitud, et ühisettevõtte nimel teevad auditeid riiklikud rahastamisasutused. Ühisettevõtte järelauditite strateegia toetub suurel määral riiklike rahastamisasutuste tehtavale väljamaksetaotluste auditeerimisele. 2013. aastal tegi ühisettevõte väljamaksetaotluste piiratud kontrolli, kuid see meede ei hõlmanud auditeid ega andnud kindlust kontrollitud väljamaksetaotluste korrektsuse osas. Sellest tulenevalt ei ole ühisettevõtte järelauditite strateegia rakendamise kohta saadaolev teave piisav, et kontrollikoda saaks teha järeldusi selle keskse kontrollivahendi mõjususe (7) kohta. Artemise kohta esitati märkusega arvamus, sest auditiarvamuse esitamiseks ei olnud piisavalt asjakohast auditi tõendusmaterjali ning selle võimalik mõju raamatupidamise aastaaruandele või alustehingutele oli küll oluline, ent mitte ulatuslik.

12. Ühisettevõte IMI käivitas vastavalt oma järelauditite strateegiale teise osa 40 järelauditist, millest 14 olid 2014. aasta juuni seisuga lõpetatud. Nende auditite põhjal leitud veamäär oli 2,3 % (8). Ühisettevõtte IMI kohta esitati märkustega arvamus, sest oli piisavalt asjakohast auditi tõendusmaterjali ning selle võimalik mõju raamatupidamise aastaaruandele või alustehingutele oli küll oluline, ent mitte ulatuslik (9).

Asjaolu rõhutamine ELi panuse puhul ITERi projektikuludesse (10)

13. Ühisettevõtte F4E puhul hindas nõukogu 2010. aastal (11) ITERi ehitusetapi jaoks eraldatud ELi panuse suuruseks 6,6 miljardit eurot. See summa võib märgatavalt suureneda, peamiselt projekti ulatuses tehtud muudatuste ning praeguse ebarealistlikuks peetava ajakava tõttu. Novembris 2013 hindas ühisettevõte, et projekti ehitusetapi lõpetamiseks on veel puudu 290 miljonit eurot. Projekti ehitusetapi lõpetamine viibib ühisettevõtte auditi ajal esitatud hinnangul (aprill 2014) vähemalt 30 kuud. Nende riskide puhul ei olnud ühisettevõte veel võtnud kasutusele süsteemi, mille abil lepingute tasandil kulude kõrvalekaldeid jälgida ega olnud ajakohastanud ühisettevõtte poolt ITERi projekti ehitusele järgnevasse etappi tehtava panuse hindamist.

Kommentaarid, milles ei seata kontrollikoja esitatud arvamusi kahtluse alla

14. Kontrollikoda esitas 55 kommentaari (2012: 45), mis hõlmasid kõiki ühisettevõtteid ja milles rõhutatakse parandamist vajavaid olulisi küsimusi. Kommentaaride ülevaade on esitatud II lisas. Järgnevalt esitatakse kõige sagedamini esitatud kommentaaride kokkuvõte.

Raamatupidamise aastaaruande esitamine

15. Ühisettevõte F4E ei avaldatud raamatupidamise aastaaruande lisas „ITERi rahvusvahelise organisatsiooniga sõlmitud ITERi hankekokkulepped” seda, millises etapis on pooleliolevad tööd, kuigi see teave on väga oluline, näitamaks ühisettevõtte ja ITERi rahvusvahelise organisatsiooni vahel siiani sõlmitud hankekokkulepete elluviimise edenemist.

Eelarve haldamine ja finantsjuhtimine

16. Selle valdkonna kommentaarides keskendutakse kahele valdkonnale: — eelarve täitmise määr: kulukohustuste assigneeringute eelarve täitmise määr oli 90–100 % ning maksete assigneeringute puhul oli see 57–100 %. Artemise puhul oli viimane 69 %, mis peamiselt oli põhjustatud liikmesriikidega kokku lepitud projektide rakendamise haldustingimustega seoses tekkinud viivitustest; FCH puhul (57 %) oli põhjuseks kolme projekti rahastamise edasilükkamine; — projektikonkursid ja projektide rakendamine: 2013. aastal kulus CLEAN SKY ühisettevõttel konkursikutse avaldamisest lepingu sõlmimiseni keskmiselt üheksa kuud (2012. aastal 12 kuud). ARTEMISe puhul moodustas siiani projektikonkursside raames kulukohustustega kaetud assigneeringute määr ainult 49 % (2012. aasta 31. detsembri seisuga 50,2 %) ühisettevõtte kogu tegevusaja (kümme aastat alates 2007. aastast) tegevuskulude katteks ettenähtud eelarvest.

Sisekontrollimehhanismid

17. Järelauditid on ühisettevõtete keskne kontrollivahend toetusesaajate ja partnerite esitatud kulude rahastamiskõlblikkuse ja täpsuse tagamiseks. Kõikidel ühisettevõtetel on olemas järelauditite strateegia; viis ühisettevõtet neist tellisid järelauditite tegemise sõltumatutelt välisaudiitoritelt. Kolmel juhul (vt punktid 10–12) esitas kontrollikoda märkusega arvamuse ühisettevõtte järelauditite strateegia ebapiisava rakendamise või järelauditite põhjal leitud veamäära tõttu.

18. Ühisettevõtte F4E puhul on sisekontrollisüsteem alles väljatöötamisel. Eelkõige on hankemenetlused olulised F4E ühisettevõtte ITER projekti rakendamiseks. Nimetatud hankemenetluste puhul tuleb parandada konkurentsi. Toetuste puhul saadi keskmiselt ainult üks pakkumus menetluse kohta (nagu 2012. aastalgi).

19. Teadusuuringute tulemuste alane järelevalve ja aruandlus on pandud paika seitsmendas raamprogrammis, milles on kehtestatud teadusuuringute tulemuste kaitset, levitamist ja edastamist hõlmav järelevalve- ja aruandlussüsteem. Ühisettevõtted lisasid liikmete ja teiste toetusesaajatega allkirjastatud toetuslepingutesse intellektuaalomandit ja teadusuuringute levitamist reguleerivad tingimused. Kuigi ühisettevõte kontrollib nimetatud tingimuste täitmist rahastatavate projektide eri etappides, peab mitu ühisettevõtet järelevalve tulemuste edastamist aga veelgi parandama.

20. Huvide konflikti vältimiseks on suurem osa ühisettevõtteid võtnud vastu erieeskirjad ning töötanud välja vahendid kogu asjaomase teabe dokumenteerimiseks. Artemis peab siiski koostama tervikliku kirjaliku menetluse huvide konfliktiga tegelemiseks.

21. Komisjoni teine vahehindamine toimus 2013. aastal ja 2014. aasta alguses. Hinnati kõigi ühisettevõtete (välja arvatud F4E) asjakohasust, tõhusust, mõjusust ja teadusuuringute kvaliteeti. Aruanded olid küll positiivsed, kuid tõid ka välja parandamist vajavad valdkonnad.

JÄRELDUSED

22. Kõigi ühisettevõtete raamatupidamise aastaaruanded on usaldusväärsed, kuid kolme ühisettevõtte 2013. aasta raamatupidamise aastaaruande aluseks olevate tehingute seaduslikkuse ja korrektsuse kohta esitati märkusega arvamus.

23. Menetluste puhul on veel parandamisruumi, eelkõige järelauditite strateegia rakendamisel ning F4E puhul kulukontrolli mehhanismide osas.

(1) Kaheosalised ühisettevõtted on Clean Sky, IMI, FCH ja SESAR. Kolmeosalised ühisettevõtted on ARTEMIS ja ENIAC. Ühisettevõtte Fusion for Energy-F4E (ITER) liikmeteks on Euratom, mida esindab Euroopa Komisjon, Euratomi liikmesriigid ja teised riigid, kes on sõlminud Euratomiga koostöölepingu juhitava termotuumasünteesi alal ning kes on avaldanud soovi liikmeks saada (31. detsembri 2013. aasta seisuga: Šveits).

(2) Prognoositud eelarvetulu moodustavad kulukohustustega seotud assigneeringud (lõplik eelarve).

(3) 2012. aastal aset leidnud märkimisväärne vähenemine tuleneb peamiselt ühisettevõttest F4E, mille prognoositud eelarvetulu vähenes 2012. aasta 1,524 miljardilt eurolt ,1,297 miljardi euroni aastal 2013. Vähenemise põhjuseks on ITERi projekti olulise etapi käivitamine aastal 2012.

(4) Selle tähelepaneku alusel algatas Artemis 2014. aastal koos ühisettevõttega ENIAC ühise tegevuskava märkusega arvamuse leevendamiseks. Artemis oli septembriks 2014 külastanud kolme riiklikku rahastamisasutust.

(5) Kontrollikoda esitab märkusega arvamuse juhul, kui audiitoril on piisavalt asjakohast auditi tõendusmaterjali ja ta järeldab, et raamatupidamise aastaaruanne või alustehingud sisaldavad väärkajastamisi või eeskirjadele mittevastavust, mis on küll olulised, ent mitte ulatuslikud. Kontrollikoda esitab märkusega arvamuse ka juhul, kui audiitoril ei ole auditiarvamuse esitamiseks piisavalt asjakohast auditi tõendusmaterjali ning selle võimalik mõju raamatupidamise aastaaruandele või alustehingutele on küll oluline, ent mitte ulatuslik (nagu kirjeldatud punktides 11 ja 12).

(6) Ulatuslik mõju on audiitori arvamuse kohaselt selline, mis ei piirdu konkreetsete elementide, raamatupidamisaruannete ega kirjetega, või kui piirdub, moodustavad need olulise osa finantsaruannetest.

(7) Selle tähelepaneku alusel algatas ENIAC koos Artemisega 2014. aastal ühise tegevuskava märkusega arvamuse leevendamiseks. ENIAC oli septembriks 2014 külastanud kolme riiklikku rahastamisasutust.

(8) Varasemate järelauditite põhjal leitud veamäär oli 5,8 %.

(9) Selle tähelepaneku alusel jätkas IMI auditeeritud toetusesaajatele vigadest teatamist ning nõutavate järelmeetmete võtmist. Samuti jätkab IMI konkreetsete ennetavate meetmete võtmist, et vähendada tulevaste vigade riski toetusesaajate väljamaksetaotlustes (nt sagedaste finantsalaste seminaride korraldamine osalejatele, regulaarne IMI finantsalaste suuniste ajakohastamine). Lisaks jätkas IMI intensiivse järelauditite programmi läbiviimist.

(10) Asjaolu rõhutava lõigu eesmärk on juhtida lugejate tähelepanu asjaolule, mida ei ole raamatupidamise aastaaruandes küll olulisel määral valesti esitatud, ent mis on aruande mõistmiseks siiski keskse tähtsusega.

(11) Nõukogu järeldus ITERi staatuse kohta, 7. juuli 2010 (viide 11902/10).

I LISA Ühisettevõtete tulud (eelarveprognoosid, kindlaksmääratud nõuded ja laekunud summad) ja ametikohtade loetelud ÜHISETTEVÕTE Vastutav peadirektoraat Poliitikavaldkond 2013 2012 Prognoositud tulu (1) Kindlaksmääratud nõuded (2) Laekunud summad (3) Ametikohtade loetelu (4) Prognoositud tulu (1) Kindlaksmääratud nõuded (2) Laekunud summad (3) Ametikohtade loetelu (4) 1 ARTEMIS Sidevõrkude, sisu ja tehnoloogia peadirektoraat Teadusuuringud 3 2 6 43 708 3 2 6 47 545 2 0 1 23 350 15 5 7 4 46 787 5 2 1 83 934 2 2 4 79 013 15 2 CLEAN SKY Energeetika peadirektoraat ning teadusuuringute ja innovatsiooni peadirektoraat Teadusuuringud 30 6 0 43 097 22 7 0 00 428 12 4 6 13 566 24 20 5 3 64 690 17 3 1 13 201 9 7 3 39 799 24 3 ENIAC Sidevõrkude, sisu ja tehnoloogia peadirektoraat Teadusuuringud 17 2 6 96 508 17 2 6 08 748 3 6 5 29 216 15 12 8 0 59 958 12 7 7 55 025 1 5 4 57 127 15 4 FUSION FOR ENERGY Teadusuuringute ja innovatsiooni peadirektoraat Teadusuuringud 1 29 7 0 13 166 1 29 6 9 52 709 24 5 0 02 495 262 1 52 3 7 85 957 1 52 3 3 45 616 26 1 2 39 530 262 5 KÜTUSEELEMENTIDE JA VESINIKU VALDKOND – FCH Teadusuuringute ja innovatsiooni peadirektoraat Teadusuuringud 7 4 4 82 039 7 3 6 72 484 5 6 3 93 265 20 8 3 3 11 640 8 2 8 43 794 5 3 6 15 206 17 6 INNOVATIIVSETE RAVIMITE ALGATUS (IMI) Teadusuuringute ja innovatsiooni peadirektoraat Teadusuuringud 25 5 7 15 919 25 4 4 35 104 12 5 8 29 159 36 37 3 7 63 361 35 7 8 98 596 9 7 7 83 960 35 7 SESAR Liikuvuse ja transpordi peadirektoraat Teadusuuringud 8 4 2 22 608 6 4 0 66 631 7 7 5 35 515 42 15 6 5 64 786 14 8 7 33 577 6 9 7 13 000 41 Kokku 2 22 2 8 17 045 2 12 1 3 82 649 68 6 0 26 566 414 2 52 8 2 97 179 2 46 5 8 73 743 61 7 6 27 635 409 (1) Prognoositud tulu moodustavad kulukohustustega seotud assigneeringud (lõplik eelarve).; (2) Kindlaksmääratud nõuded moodustavad heakskiidetud kulukohustused.;; (3) Laekunud summad moodustavad aasta jooksul Euroopa Komisjoni tehtud rahalised sissemaksed. (4) Lõplik eelarve.